Worcester F 80 Distinctiones

140 Misericordia duplex est

Misericordia duplex est, diuina et humana. Misericordia Dei dat remedium contra miseriam peccati. Nam penitentem sanat, Sap. 16[:10]: *Misericordia tua adveniens sanabat illos*. Prou. 28[:13]: *Qui confessus fuerit et reliquerit ea*, scilicet, peccata, *misericordiam consequetur*. Exemplum in Samaritano, Luc. 10[:33].

¶ Secundo, penitentem reparat et dicat sicut pluuia terram arentem fecundat, Eccli. 35[:26]: *Misericordia, quasi nubes pluviæ in[[1]](#footnote-1) tempore siccitatis*. Ideo Psal. [50:14]: *Redde mihi lætitiam salutaris tui*, id est, misericordia. Nam per peccatum amisi leticiam consciencie, salutem anime, spiritum gratie, firmitatem perseuerancie. Ideo inuocanda est misericordia que sicut curialis domina restituit redeunti omnia deperdita. Quod figuratur in filio prodigo, Luc. 15[:20]:

/fol. 262va/

Vbi pater *misericordia motus,* restituit omnia ad salutem necessaria quia stolam graciam[[2]](#footnote-2) refundendo, indumenta[[3]](#footnote-3) virtutes restituendo, annulam arram glorie conferendo, calciamenta conuersacionem venustando, epulas conscienciam letificando.

¶ Tercio, proclinum ad recidiauandum sustineantat sicut columpna domum, Psal. [93:18]: *Si dicebam*, ad Deum supplicando, *Motus est pes meus*, id est, affectus in temptacione laborando, *misericordia tua adjuvabat me*, a casu protegendo. Ideo Psal. [55:2]: *Miserere mei*, Domine, *quoniam conculcauit me, tota die*. Hec est fortissima defensatrix in cuius sola spe assecuramur. Hoc designatur in Juda, [1] Macc. 3[:44]: Congregati sunt *vt peterent misericordiam*. Sed heu quia multis ingratis competit illud, Ysai. 26[:10]: *Misereamur impio*, frequenter peccata dimittendo, *et non discet,* facere, *justitiam,* de peccato se corrigendo, *in terra sanctorum iniqua[[4]](#footnote-4) gessit*, peccata accumulando, *non videbit gloriam,* de summo bono perfruendo. Ideo Psal. [61:12-13] dicitur, *Potestas Dei est, et tibi, Domine misericordia,* Glossa, si potestas Dei timeatur, misercordia ametur, nec potestas pro misericordia condempnetur, nec pro potestate misericordia desperetur. Eccli. 5[:5-6]: Non adjicias *peccatum super peccatum*, dicens *magna est* misericordia Dei.

¶ Item quando peccatum in fine fert sententiam contra impium, misericorda retractat illam, tamquam princeps. Nam modo licitum est appellare a foro iusticie ad forum misericordie, Jac. 2[:13]: *Superexaltat[[5]](#footnote-5) misericordia iudicium*. Ideo Psal. [142:2, 8]: *Non intres in iudicium cum servo tuo*, etc. sequitur *Auditam mihi fac mane misericordiam tuam*. Justicia dicit vt ille peccator dampnetur. Sed misericordia dicit [Joan. 3:6]: *Caro est*. Ideo melius est ut ad penitentiam expectetur, et sic saluetur, Psal. [51:10]: *Speravi in misericordia* tua Domine, vt non confundar.

¶ Item quoniam peccatum excludit nos a regno, misericordia reserat ianuam glorie sicut peccunia ostia principum. [1] Pet. 1[:3]: *Secundum misericordiam suam magnam[[6]](#footnote-6) regeneravit nos*, etc. Hec est que fregit ostium paradisi, scilicet, Christum. Et in duas partes volare fecit, scilicet, corpus et sepulcrum, et animam in limbum. Justicia dicit [Luc. 14:24]: *Nemo virorum illorum gustabit cenam meam*. Sed misericordia dicit [Luc. 14:23]: *Exi in vias et compelle intrare*. Eccli. 16[:15]: *Omnis misericordia faciet locum vnicuique, secundum meritum operum suorum*.

¶ Terco quando ei peccatum includit in infernum, econtra misericordia reuocat tamquam diuina poten-

/fol. 262vb/

cior, Psal. [85:13]: *Misericordia tua magna est super me, eruisti animam ex inferno inferiori*. Immo ipsum filium Dei descendere fecit et liberare captiuum Luc. 1[:78]: *Per viscera misericordie Dei,* *in quibus visitavit.* Justicia dicit illud Psal. [9:18]: *Conuertantur peccatores in infernum*. Misericordia dicit A porta inferi erue Domine animas eorum. Psal. [56:4-5]: *Misit Deus misericordiam suam et veritatem suam, animam meam eripuit de medio catulorum leonum.*

¶ Item misericordia valet ad bonum adquirendum et ad malum propellendum. Bonum vendicat sibi homo triplici iure, quia iure empcionis sicut patet in mercacionibus, iure laboris sicut patet in agriculturis, et obsequiis iure mendicacionibus vt patet in pauperibus. Homo triplici iure. Facit misericordia bonum transire in dominium hominis. Est enim misericordia mercatrix sapiencior in nundinis huius mundi, quia lutum commutat in aurum, temporale in eternum, Eccli. 29[:1]: *Qui facit misericordiam feneratur proximo*. Quin etiam feneratur ipsi Deo qui miseretur pauperis et illa Domini, quasi debitorem et seruum homini.

¶ Item, misericordia est colona mirabilior in campis huius seculi quia seminat in agro sterili, id est, in pauperibus et abundanter metit, Luc. 14[:12-13]: *Cum facis prandium,[[7]](#footnote-7) voca pauperes*, etc. Et Tob. 4[:8-9]: *Quantum potueris, esto misericors. Si multum tibi fuerit,* etc.

¶ Item, misericordia est medica securior, nam ipsa habet litteras patentes sanguine Christi scriptas de denario optinendo, Matt. 5[:7]: *Beati misericordes, quoniam ipsi,* etc. Et Prou. 14[:22]: *Misericordia et veritas præparant bona*, scilicet, gratie et glorie.

¶ Item malum triplex infestat hominem, quia culpa, pena, temptacio. Sed misericordia valet ad purgatorium culpe, sicut muneribus placatur lesus, Prou. 16[:6]: *Misericordia et veritate redimitur iniquitas*.

¶ Secundo, valet ad releuatorium pene. Justum est, ut qui minuit penam alterius propter Deum ut eius pena minuatur, Dan. 4[:24]: *Peccata tua eleemosynis redime*. Matt. 18[:33]: *Nonne ergo oportuit et te misereri conservi tui, sicut et ego* *misertus sum.*

¶ Tercio, valet ad victoriam temptacionis sicut enim cibus quem manus porrigit ori, videlicet ipsi manui. Sed elemosina quam dat homo pauperi, valet ipsi danti, Eccli. 12[:4]: *Da,* misere, *et ne suscipias peccatorem,* et os hominis masticans dum transmittit cibaria ad alia membra et illis prodest et sibi ipsi. Nam si illa deficerent et ipsum[[8]](#footnote-8) deficeret, Eccli. 29[:13]: *Perde pecuniam propter fra-*

/fol. 263ra/

*trem et amicum tuum*. Vnde Ambrosius, nichil tam secundum naturam, quam iuuare consortem nature. [Eccli. 29:13]: *Et non abscondas illam sub lapide in* predicatione sicut fecit quidam qui scripsit in lapide: “est hic.” Et alius furatus lapidem, preposuit “non,” et tunc resultauit “non est hic.” Sequitur, pone thesaurum tuum in preceptum altissimus, id est, in operibus misericordie, sicut precepit Dominus et magis tibi proderit quam aurum. Vnde Augustinus, Si habes pecuniam, eroga. Nam erogando pecuniam auges iustitiam. Tob. 12[:8]: *Bona est oratio cum jejunio, et eleemosyna*.

¶ Item iustum est ut qui in suo eterno prolongat vitam Dei, id est, pauperis propter Deum quod Deus prolongat uitam eius in suo eterno, Matt. 25[:35]: *Esurivi, et dedistis mihi manducare*, etc.

1. in ] Lambeth, F 128 *corr.* ideo F 80. [↑](#footnote-ref-1)
2. graciam ] Lambeth, F 128 *corr.* gracie F 80. [↑](#footnote-ref-2)
3. indumenta ] Lambeth, F 128 *corr.* indumenda F 80. [↑](#footnote-ref-3)
4. iniqua ] *add.* peccata F 80. [↑](#footnote-ref-4)
5. superexaltat ] Lambeth *corr.* superaltat F 80. [↑](#footnote-ref-5)
6. magnam ] Lambeth *corr*. magnifice F 80. [↑](#footnote-ref-6)
7. prandium ] Lambeth, F 128 *corr*. prandia F 80. [↑](#footnote-ref-7)
8. ipsum ] Lambeth, F 128 *corr.* illa F 80. [↑](#footnote-ref-8)